CELEX: 32019R1099
Language: mt
Date: 2019-06-27 00:00:00
Title: Regolament ta' Implimentazzjoni tal-Kummissjoni (UE) 2019/1099 tas-27 ta' Ġunju 2019 li jemenda r-Regolament ta' Implimentazzjoni tal-Kunsill (UE) Nru 412/2013 li jimponi dazju antidumping definittiv u jiġbor b'mod definittiv id-dazju provviżorju impost fuq l-importazzjonijiet ta' oġġetti taċ-ċeramika li jintużaw fuq il-mejda u fil-kċina li joriġinaw mir-Repubblika Popolari taċ-Ċina

28.6.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 175/14
               
            
         REGOLAMENT TA' IMPLIMENTAZZJONI TAL-KUMMISSJONI (UE) 2019/1099
         tas-27 ta' Ġunju 2019
         li jemenda r-Regolament ta' Implimentazzjoni tal-Kunsill (UE) Nru 412/2013 li jimponi dazju antidumping definittiv u jiġbor b'mod definittiv id-dazju provviżorju impost fuq l-importazzjonijiet ta' oġġetti taċ-ċeramika li jintużaw fuq il-mejda u fil-kċina li joriġinaw mir-Repubblika Popolari taċ-Ċina
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (1),
         Wara li kkunsidrat ir-Regolament ta' Implimentazzjoni tal-Kunsill (UE) Nru 412/2013 tat-13 ta' Mejju 2013 li jimponi dazju antidumping definittiv u jiġbor b'mod definittiv id-dazju provviżorju impost fuq l-importazzjonijiet ta' oġġetti taċ-ċeramika li jintużaw fuq il-mejda u fil-kċina li joriġinaw mir-Repubblika Popolari taċ-Ċina (2), u partikolarment l-Artikolu 3 tiegħu,
         Billi:
         A.   PROĊEDURA PREĊEDENTI
         
         
                     (1)
                  
                  
                     Fit-13 ta' Mejju 2013 il-Kunsill impona dazju antidumping definittiv fuq l-importazzjonijiet fl-Unjoni ta' oġġetti taċ-ċeramika li jintużaw fuq il-mejda u fil-kċina (“oġġetti li jintużaw fuq il-mejda”) li joriġinaw mir-Repubblika tal-Poplu taċ-Ċina (“RPĊ”) permezz tar-Regolament ta' Implimentazzjoni (UE) Nru 412/2013.
                  
               
                     (2)
                  
                  
                     Minħabba l-għadd kbir ta' produtturi esportaturi Ċiniżi, il-Kummissjoni għażlet kampjun biex jiġi investigat skont l-Artikolu 17 tar-Regolament (UE) 2016/1036.
                  
               
                     (3)
                  
                  
                     Il-Kunsill impona rati individwali ta' dazju fuq l-importazzjonijiet ta' oġġetti li jintużaw fuq il-mejda li jvarjaw minn 13,1 % għal 23,4 % fuq il-kumpaniji inklużi fil-kampjun, u rata ta' dazju medja ponderata ta' 17,9 % fuq kumpaniji oħra li kkooperaw u li mhumiex inklużi fil-kampjun. Barra minn hekk, ġie impost dazju bir-rata ta' 36,1 % fuq l-importazzjoni ta' oġġetti li jintużaw fuq il-mejda mill-kumpaniji Ċiniżi kollha l-oħra.
                  
               
                     (4)
                  
                  
                     Il-lista ta' produtturi esportaturi li kkooperaw fl-Anness I tar-Regolament (UE) Nru 412/2013 ġiet emendata bir-Regolament ta' Implimentazzjoni tal-Kummissjoni (UE) Nru 803/2014 (3) u r-Regolament ta' Implimentazzjoni tal-Kummissjoni (UE) 2017/2207 (4).
                  
               
                     (5)
                  
                  
                     Skont l-Artikolu 3 tar-Regolament ta' Implimentazzjoni (UE) Nru 412/2013, l-Artikolu 1(2) ta' dak ir-Regolament jista' jiġi emendat billi l-produttur esportatur il-ġdid jingħata r-rata tad-dazju applikabbli għall-kumpaniji li kkooperaw u li mhumiex inklużi fil-kampjun, jiġifieri r-rata tad-dazju medja applikabbli ta' 17,9 %, meta kwalunkwe produttur esportatur ġdid ta' oġġetti li jintużaw fuq il-mejda fir-RPĊ jagħti biżżejjed evidenza lill-Kummissjoni.
                  
               B.   TALBA GĦAL TRATTAMENT TA' PRODUTTUR ESPORTATUR ĠDID
         
         
                     (6)
                  
                  
                     F'Mejju 2018, il-kumpanija Fujian Dehua Sanfeng Ceramics Co. Ltd (“l-applikant”) ippreżentat talba biex tingħata trattament ta' produttur esprtatur ġdid (“trattament ta' produttur esportatur ġdid” jew “TPEĠ”), u sostniet li hija ssodisfat it-tliet kriterji kollha stabbiliti fl-Artikolu 3 tar-Regolament ta' Impliemntazzjoni (UE) Nru 412/2013.
                  
               
                     (7)
                  
                  
                     Sabiex jissostanza t-talba tiegħu, l-applikant ipprovda tweġiba għall-kwestjonarju tal-Kummissjoni. Wara l-analiżi tat-tweġiba għall-kwestjonarju, il-Kummissjoni talbet għal aktar informazzjoni u evidenza ta' appoġġ li ngħata mill-applikant.
                  
               C.   ANALIŻI TAT-TALBA
         
         
                     (8)
                  
                  
                     Rigward il-kundizzjoni stabbilita fil-punt (a) tal-Artikolu 3 tar-Regolament ta' Implimentazzjoni (UE) Nru 412/2013, jiġifieri li l-applikant ma esportax il-prodott ikkonċernat lejn l-Unjoni matul il-perjodu ta' investigazzjoni, l-applikant ipprovda r-reġistru tal-bejgħ ta' kull xahar tiegħu mill-2011 sal-2017. Ir-reġistru wera li huwa beda jikkummerċjalizza l-prodott ikkonċernat biss wara l-perjodu ta' investigazzjoni, f'Marzu 2012. L-evidenza ġiet ikkorroborata bir-reġistru tal-bejgħ internazzjonali, li wera li l-applikant beda jesporta l-prodott ikkonċernat f'Marzu 2012 lejn l-Istati Uniti tal-Amerka u f'Lulju 2012 lejn l-Unjoni (Franza).
                  
               
                     (9)
                  
                  
                     Meta ġew verifikati l-fatturi u dokumentazzjoni oħra tal-bejgħ, ma nstabet l-ebda evidenza oħra li tissuġġerixxi li l-prodott ikkonċernat ġie esportat lejn l-Unjoni qabel dawk id-dati u / jew matul il-perjodu ta' investigazzjoni. Għaldaqstant, fid-dawl tal-informazzjoni u d-dokumentazzjoni disponibbli, il-Kummissjoni kkonkludiet li l-applikant jissodisfa l-kriterju (a) tal-Artikolu 3 tar-Regolament ta' Implimentazzjoni (UE) Nru 412/2013.
                  
               
                     (10)
                  
                  
                     Rigward il-kundizzjoni stabbilita fil-punt (b) tal-Artikolu 3 tar-Regolament ta' Implimentazzjoni (UE) Nru 412/2013, il-Kummissjoni sabet li sal-2013 is-sid tal-applikant kellu ishma f'żewġ kumpaniji oħra. Id-dokumentazzjoni li tikkonċerna l-istabbiliment u l-attività kummerċjali ta' dawk iż-żewġ kumpaniji relatati, inklużi l-kontijiet, ir-reġistri tal-bejgħ u tax-xiri, intalbet u ġiet eżaminata. Id-dokumentazzjoni li tikkonċerna l-istabbiliment u l-attività kummerċjali ta' dawk iż-żewġ kumpaniji relatati, inklużi l-bejgħ u x-xiri tal-prodott ikkonċernat, intalbet u ġiet eżaminata. Abbażi tad-dokumentazzjoni pprovduta ma ġew identifikati l-ebda rabtiet kummerċjali jew operazzjonali oħra ma' esportaturi jew produtturi mir-RPĊ li huma soġġetti għal miżuri antidumping. Anzi, waħda mill-kumpaniji relatati fil-fatt irċeviet trattament ta' produttur esportatur ġdid fl-2017 (5). Għaldaqstant, il-Kummissjoni kkonkludiet li l-applikant issodisfa l-kundizzjoni stabbilita fil-punt (b) tal-Artikolu 3 tar-Regolament ta' Implimentazzjoni (UE) Nru 412/2013.
                  
               
                     (11)
                  
                  
                     Rigward il-kundizzjoni stabbilita fil-pount (c) tal-Artikolu 3 tar-Regolament ta' Implimentazzjoni (UE) Nru 412/2013, abbażi tal-evidenza dokumentarja pprovduta, il-Kummissjoni stabbiliet li l-applikant kien effettivament esporta l-prodott ikkonċernat lejn l-Unjoni wara l-perjodu ta' investigazzjoni. L-applikant ipprovda l-kuntratti tal-bejgħ iffirmati ma' klijent fil-Ġermanja, flimkien ma' aktar dokumentazzjoni tal-bejgħ għal tranżazzjoni f'Ottubru 2017. Għaldaqstant, il-Kummissjoni kkonkludiet li l-applikant issodisfa l-kundizzjoni stabbilita fil-punt (c) tal-Artikolu 3 tar-Regolament ta' Implimentazzjoni (UE) Nru 412/2013.
                  
               
                     (12)
                  
                  
                     L-industrija tal-Unjoni ma pprovdiet l-ebda evidenza/informazzjoni li tindika li xi waħda mit-tliet kriterji ma ġietx issodisfata mill-applikant.
                  
               D.   KONKLUŻJONI
         
         
                     (13)
                  
                  
                     Il-Kummissjoni kkonkludiet li l-applikant issodisfa t-tliet kriterji mitluba sabiex jitqies bħala produttur esportatur ġdid. Konsegwentement, iddeċidiet li jenħtieġ li l-applikant jingħata trattament ta' produttur esportatur ġdid u għaldaqstant jenħtieġ li ismu jiżdied fil-lista ta' kumpaniji li kkooperaw u li mhumiex inklużi fil-kampjun elenkati fl-Anness I tar-Regolament ta' Implimentazzjoni (UE) Nru 412/2013.
                  
               E.   DIVULGAZZJONI
         
         
                     (14)
                  
                  
                     L-applikant u l-industrija tal-Unjoni ġew infurmati bil-fatti essenzjali u l-kunsiderazzjonijiet li abbażi tagħhom tqies xieraq li tingħata r-rata tad-dazju antidumping applikabbli għall-produtturi esportaturi Ċiniżi li kkoperaw u li mhumiex inklużi fil-kampjun lil Fujian Dehua Sanfeng Ceramics Co. Ltd.
                  
               
                     (15)
                  
                  
                     Il-partijiet ngħataw il-possibbiltà li jippreżentaw kummenti. Ma ġie riċevut l-ebda kumment.
                  
               
                     (16)
                  
                  
                     Il-miżuri previsti f'dan ir-Regolament huma skont l-opinjoni tal-Kumitat stabbilit bl-Artikolu 15(1) tar-Regolament bażiku
                  
               ADOTTAT DAN IR-REGOLAMENT:
         
            Artikolu 1
            Fl-Anness I tar-Regolament ta' Implimentazzjoni (UE) Nru 412/2013, il-kumpanija li ġejja tiżdied mal-lista ta' produtturi esportaturi Ċiniżi li kkoperaw u li mhumiex fil-kampjun.
            
                        Kumpanija
                     
                     
                        Kodiċi TARIC addizzjonali
                     
                  
                        Fujian Dehua Sanfeng Ceramics Co. Ltd
                     
                     
                        C485 
                     
                  
         
            Artikolu 2
            Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-27 ta' Ġunju 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 176, 30.6.2016, p. 21.
         
            (2)  ĠU L 131, 15.5.2013, p. 1.
         
            (3)  Ir-Regolament ta' Implimentazzjoni tal-Kummissjoni (UE) Nru 803/2014 tal-24 ta' Lulju 2014 li jemenda r-Regolament ta' Implimentazzjoni tal-Kunsill (UE) Nru 412/2013 li jimponi dazju antidumping definittiv u jiġbor b'mod definittiv id-dazju provviżorju impost fuq l-importazzjonijiet ta' oġġetti taċ-ċeramika li jintużaw fuq il-mejda u fil-kċina li joriġinaw mir-Repubblika Popolari taċ-Ċina (ĠU L 219, 25.7.2014, p. 33).
         
            (4)  Ir-Regolament ta' Implimentazzjoni tal-Kummissjoni (UE) 2017/2207 tad-29 ta' Novembru 2017 li jemenda r-Regolament ta' Implimentazzjoni tal-Kunsill (UE) Nru 412/2013 li jimponi dazju antidumping definittiv u jiġbor b'mod definittiv id-dazju proviżorju impost fuq l-importazzjonijiet ta' oġġetti taċ-ċeramika li jintużaw fuq il-mejda u fil-kċina li joriġinaw mir-Repubblika Popolari taċ-Ċina (ĠU L 314, 30.11.2017, p. 31).
         
            (5)  ĠU L 314, 30.11.2017, p. 31.